b'\n_START_ARTICLE_\nEtera\n_START_PARAGRAPH_\nKeskin\xc3\xa4inen El\xc3\xa4kevakuutusyhti\xc3\xb6 Etera oli ty\xc3\xb6el\xc3\xa4kevakuutusyhti\xc3\xb6, joka vakuutti kaikkien yksityisalojen ty\xc3\xb6ntekij\xc3\xb6it\xc3\xa4 ja yritt\xc3\xa4ji\xc3\xa4. Lakis\xc3\xa4\xc3\xa4teisten TyEL- ja YEL-vakuutusten lis\xc3\xa4ksi Etera tarjosi asiakkailleen tukea ty\xc3\xb6kyvyn edist\xc3\xa4miseen. Ty\xc3\xb6hyvinvointipalveluiden ja ammatillisen kuntoutuksen avulla ennaltaehk\xc3\xa4ist\xc3\xa4\xc3\xa4n ty\xc3\xb6kyvytt\xc3\xb6myytt\xc3\xa4. Etera maksoi el\xc3\xa4kkeit\xc3\xa4 138\xc2\xa0000 el\xc3\xa4kkeensaajalle. El\xc3\xa4kevaroja turvaavia sijoituksia Eteralla oli 5,9 miljardia euroa._NEWLINE_Eteran p\xc3\xa4\xc3\xa4konttori sijaitsi Helsingiss\xc3\xa4, L\xc3\xa4nsi-Pasilassa. Eteralla oli aluetoimistot Kuopiossa, Jyv\xc3\xa4skyl\xc3\xa4ss\xc3\xa4, Turussa, Tampereella ja Oulussa. Eteran toimitusjohtaja oli Stefan Bj\xc3\xb6rkman._NEWLINE_Etera yhdistyi Ilmarisen kanssa vuoden 2018 alussa.\n_START_SECTION_\nSijoitustoiminta\n_START_PARAGRAPH_\nSuurin osa ty\xc3\xb6nantajien ja yritt\xc3\xa4jien maksamista el\xc3\xa4kemaksuista k\xc3\xa4ytettiin vuosittain el\xc3\xa4kkeiden maksuun. Osa varoista sijoitettiin tulevaisuutta varten. Etera sijoitti aktiivisesti Suomeen erityisesti yritysrahoituksen ja kiinteist\xc3\xb6jen kautta. Sijoitusomaisuudesta 40\xc2\xa0% oli kotimaisissa sijoituksissa._NEWLINE_Etera oli suuri kiinteist\xc3\xb6sijoittaja. Kiinteist\xc3\xb6sijoituksista valtaosa oli suoria sijoituksia suomalaisiin liike-, toimisto- ja asuinkiinteist\xc3\xb6ihin sek\xc3\xa4 asunto-osakehuoneistoihin. Suoria kiinteist\xc3\xb6sijoituksia pyrittiin ensisijaisesti tekem\xc3\xa4\xc3\xa4n keskeisille paikoille rakennettaviin uudisrakennuskohteisiin. Etera sijoitti my\xc3\xb6s palvelu- ja senioritaloihin eri puolille Suomea. Etera k\xc3\xa4ytti rakennushankkeissaan LEED-sertifikaatteja ja muita ymp\xc3\xa4rist\xc3\xb6sertifikaatteja. Eteran toimitalo Helsingiss\xc3\xa4 oli WWF:n vahvistama Green Office._NEWLINE_Vuonna 2015 Eteran vakavaraisuusaste 14,3\xc2\xa0% (vuonna 2014: 16,9\xc2\xa0%) oli nelj\xc3\xa4nneksi suurin viidest\xc3\xa4 suuresta suomalaisesta el\xc3\xa4kevakuuttajasta (muiden nelj\xc3\xa4n vaihteluv\xc3\xa4li 24,1-31,4\xc2\xa0%).'